text: Håndværkerforening i Varde: Det sorte arbejde undrer os 
  11 november 2015 kl. 09.55
  Formanden for Varde Håndværker- og Industriforening er forbavset over de høje tal for sort arbejde 
  - Det er da træls, at Varde Kommune ligger i toppen med hensyn til sort arbejde, siger Gustav Petersen formand for Varde Håndværker- og Industriforening til TV SYD.  
  Han afviser pure, at "hans" medlemmer skulle udføre sort arbejde.
  Men han undrer sig samtidig. For han peger på, at det slet ikke kan betale sig at få udført sort arbejde.
  - For det første risikerer folk jo at få lavet et dårligt stykke arbejde håndværksmæssigt, så det skal laves om eller forbedres bagefter, så det i sidste ende bliver dyrere. Det har vi ofte set, siger han.
  - For det andet har vi jo nu håndværkerfradraget. Og det kan folk jo ikke udnytte, hvis de får lavet arbejdet sort.
  Ifølge en rapport fra Rockwool-fonden, som netop er offentliggjort, topper Varde Kommunen listen over sort arbejde.
  Ifølge rapporten har 31,42 % af borgerne i Varde Kommune arbejdet sort. Landsgennemsnittet for sort arbejde ligger på 21,5 %.
  